Birtist í Sunnudagsblaði Morgunblaðsins 05.05.13 . Núverandi ríkisstjórn lagði mikið upp úr því að ýmsar grundvallabreytingar yrðu gerðar innan stjórnsýslunnar , þar á meðal á skipulagi Stjórnarráðsins . Lögum var breytt á þá lund að hægt yrði að breyta ráðuneytum og verkaskiptingu þeirra í milli án aðkomu Alþingis . Um þetta var harkalega deilt á þingi . Mörgum þótti þetta ótækt og haldnar voru fleiri ræður og lengri en nokkur vill nú muna . Afgreiðsla á öðrum málum frestaðist . Ríkisstjórnin taldi sig verða að koma þessu gegn . Stjórnarandstaðan taldi sig á hinn bóginn verða að stöðva málið . Koma í veg fyrir þessa ósvinnu . Það á að vera meira en að segja það að umturna stjórnsýslunni , var sagt . Stjórnarandstaðan hafði nokkuð til síns máls . En hitt er líka rétt að stjórnsýslan má ekki staðna , hún þarf að geta tekið breytingum , með tilliti til nýrra aðstæðna , breyttra þarfa og nýrra viðfangsefna . Þetta þarf þó að gerast með yfirveguðum hætti . Þar kunna gagnrýnendur að hafa haft rétt fyrir sér ; að hraðinn hafi verið of mikill og ekki hugað nægilega vel að þeim verkefnum sem voru undir . Andstaðan varð ekki til þess að stöðva málið . Lögum um Stjórnarráð Íslands var breytt og í kjölfarið var stofnanakerfinu breytt í veigamiklum atriðum . Ráðuneyti voru lögð niður eða sameinuð . Sumt fór úrskeiðis , annað gekk bærilega og margt gekk afbragðsvel og hefur skilað góðum árangri . Í þeim tilfellum byggðust breytingar á skynsamlegum grunni og starfsfólkið var staðráðið í því að láta dæmið ganga . Og hvers vegna ? Vegna þess að skipulagið verði betra , stjórnsýslan markvissari ? Nei , talað er um að breyta vegna þess að það er talið munu þjóna betur stundarhagsmunum við stjórnarmyndun að hafa fleiri ráðuneyti en færri . Þess vegna þurfi nú að fjölga ráðherrum . Nú vill svo til að ráðuneyti er annað og meira en bygging , annað og meira en reglugerð . Ráðuneyti samanstendur af fólki - í sumum tilfellum of fáu fólki - sem sinnir tilteknum verkefnum . Í tvö ár er búið að vinna að því að móta nýja verkferla í nýjum ráðuneytum , stokka allt kerfið upp , ráða fólk til tiltekinna starfa , færa aðra til , sameina og samþætta . Ég hef orðið var við að starfsfólk stjórnsýslunnar fylgist náið með stjórnarmyndunarviðræðum og yfirlýsingum stjórnmálamanna um fá ráðuneyti eða mörg , hvort fækka þurfi eða fjölga ráðherrum . Taflmennskan í stjórnarmyndunarviðræðum getur nefnilega haft afgerandi áhrif á allt gangverk stjórnsýslunnar og þar með á líf og starf þess fólks sem þar starfar . Sjálfur tel ég að gera þurfi ýmsar breytingar á Stjórnarráðinu . Slíkar breytingar kalla á yfirvegun nú sem fyrr . En svo allir séu látnir njóta sannmælis , líka stjórnmálamenn , þá þarf að huga að því að Stjórnarráðið , sé þannig skipulagt að það svari þörfum stjórnmálanna . Þegar allt kemur til alls hafa ráðherrar lýðræðislegu hlutverki að gegna í stjórnsýslunni sem handhafar framkvæmdavaldsins . Eðlilegt er að hugað sé að því þegar verkaskipting innan Stjórnarráðsins er ákveðin .